‘BTS’ปากมันฟันกำไร387ล.ลูกขายกมลาฯ
บีทีเอสฯ ฟาดกำไร 387 ล้านบาท จากบริษัทลูกขายหุ้นกมลาฯ กำเงินสด 1,643 ล้านบาท
13 ก.ย. 2555

บีทีเอสฯ ฟาดกำไร 387 ล้านบาท จากบริษัทลูกขายหุ้นกมลาฯ กำเงินสด 1,643 ล้านบาท
บริษัท บีทีเอส กรุ๊ป โฮลดิ้งส์ (BTS) เปิดเผยว่า บริษัทย่อยคือ บริษัท ระบบขนส่งมวลชน กรุงเทพ (บีทีเอสซี) ได้จำหน่ายเงินลงทุนทั้งหมดในบริษัท กมลา บีช รีสอร์ท แอนด์ โฮเต็ล แมนเนจเม้นท์ ทั้งหมด 100% ให้แก่บริษัทสัญชาติไทยที่ไม่เป็นบุคคลที่เกี่ยวโยงกัน เมื่อวันที่ 12 ก.ย.ที่ผ่านมา 
ทั้งนี้ บริษัทมีมูลค่าทางบัญชีของเงินลงทุนในบริษัท กมลาฯ เท่ากับ 1,241.13 ล้านบาท และบีทีเอสซีได้รับค่าตอบแทนจากการจำหน่ายเงินลงทุนครั้งนี้จำนวนทั้งสิ้น 1,643.04 ล้านบาท ทำให้รับรู้กำไรทางบัญชี ประมาณ 402 ล้านบาท ขณะที่ BTS ถือหุ้นโดยตรงบีทีเอสซีในสัดส่วน 96.44% ก็จะได้กำไรประมาณ 387 ล้านบาท 
สำหรับบริษัท กมลาฯ ถือครองกรรมสิทธิ์ที่ดินเนื้อที่รวมประมาณ 455 ไร่ ณ หาดกมลา อ.กะทู้ จ.ภูเก็ต ซึ่งเป็นที่ดินที่ไม่ได้มุ่งเน้นจะพัฒนาต่อไป และการขายหุ้นออกไปทั้งหมด ทำให้บริษัท กมลาฯ สิ้นสภาพในการเป็นบริษัทย่อย 
ด้านนักวิเคราะห์หลักทรัพย์ส่วนใหญ่แนะนำให้ “ซื้อ” หุ้น BTS นอกจากบริษัทจะมีกำไรเติบโตแข็งแกร่งจากปริมาณผู้โดยสารที่ทำสถิติสูงสุดต่อเนื่อง และมีแนวโน้มได้งานเดินรถส่วนต่อขยายหลายเส้นทางแล้ว 
นอกจากนี้ ยังมีกำไรจากบริษัทย่อยคือ วีจีไอ โกลบอล มีเดีย (VGI) อีกประมาณ 1,400-1,600 ล้านบาท จากการขายหุ้นให้ประชาชนครั้งแรก และจะนำหุ้นเข้าซื้อขายตลาดหลักทรัพย์ในวันที่ 11 ต.ค.นี้ และแนวโน้มธุรกิจ VGI ยังมีการเติบโตและมีกำไรดี